初九日己卯。入關。主事吳鍾英坐堂。一行行禮。使臣陞堂再拜。主事下堂答拜。譯官以下。各於庭下列立。點名以數。明日是立春。關俗。先一日作迎春戱。被甲騎兵數百前導。優人鬼面。土牛彩亭。塡街塞巷。不可悉記。各市商人。結彩爲棚。而擔行者又數十。盛飾餙遊娼。珠翠眩燿。騎馬而行。又將百餘。吾等一行。暫避道傍蕭秀才家坐定。俄有少年四人。年可十一二者。自外端拱而入。請作揖。吾等起答揖。揖訖。四兒還趨出。問之則里中儒家子。聞外國人來。爲來見之云。中堂障外。又有小兒窺見。譯官等呼出。則兒急趨入內。着綠袖袍。穿靴子。長拱而出。就前作揖。仍挈一椅子坐東隅。令少家僮進茶。一如長者。問其年十一歲。問所讀則論語云。中華禮文之盛。此焉可見。午後。往望海亭。臺隍之壯。甲於遼薊。一行皆言不到此。幾虗過一生矣。翌日。主事遵例送下程禮物。